Nr. 130 din 18 mai 2020

**BULETIN DE PRESĂ**

**MANDAT DE EXECUTARE A PEDEPSEI**

La data de 16 mai a.c., poliţiştii din cadrul Poliției municipiului Turda au identificat un bărbat de 41 de ani, din municipiul Turda, pe numele căruia exista un mandat de executare a pedepsei cu închisoarea.

Bărbatul are de executat o pedeapsă privativă de libertate pentru o perioadă 2 ani si 6 luni de închisoare pentru săvârşirea infracţiunilor de *conducerea unui vehicul fără permis de conducere* și *conducerea unui vehicul sub influența alcoolului sau a altor substanțe*, în baza mandatului emis de către magistraţii Judecătoriei Turda.

Bărbatul a fost condus şi predat reprezentanţilor Penitenciarului Gherla în vederea executării pedepsei.

**INFRACȚIUNI RUTIERE**

**TÂNĂR REŢINUT PENTRU 24 DE ORE**

La data de 15 mai a.c., în jurul orei 20.00, polițiști din cadrul Secţiei 2 Poliţie Rurală Apahida au depistat un tânăr de 29 de ani, din comuna Căianu, în timp ce se deplasa pe DN16, în localitatea Căianu, fără a deține permis de conducere.

Bărbatul a fost reţinut pentru 24 de ore.

În cauză se efectuează cercetări sub aspectul săvârşirii infracţiunii de *conducerea unui vehicul fără permis de conducere*, faptă prevăzută şi pedepsită de Codul penal.

\*\*\*

Polițiștii Biroului Rutier Cluj efectuează cercetări într-un dosar penal, pentru infracțiunea de *conducerea unui autovehicul fără permis de conducere*.

În fapt, la data de 16 mai a.c., în jurul orei 09.40, polițiștii au depistat un bărbat în vârstă de 52 de ani, din comuna Zimbor, județul Sălaj, care conducea un autoturism pe DN1F, în satul Sânpaul, deși nu deținea permis de conducere.

\*\*\*

La data de 15 mai a.c., în jurul orei 11.00, poliţiştii din cadrul Secţiei 2 Poliţie Rurală Apahida au depistat un bărbat, în vârstă de 33 de ani, din comuna Apahida în timp ce se deplasa pe DN C E576, în localitatea Sânnicoara, deşi nu deţinea permis de conducere.

În cauză se efectuează cercetări sub aspectul săvârşirii infracţiunii de *conducerea unui vehicul fără permis de conducere,* faptă prevăzută şi pedepsită de Codul penal.

\*\*\*

La data de 16 mai a.c., în jurul orei 11.15, poliţiști din cadrul Poliţiei municipiului Gherla, Secţia 7 Poliţie Rurală au depistat un conducător auto de 43 de ani, din comuna Geaca în timp ce conducea pe DJ 109C în interiorul localității Geaca, aflându-se sub influenţa băuturilor alcoolice.

Poliţiştii au procedat la testarea acestuia cu aparatul etilotest, rezultând o concentraţie de peste 0.40 mg/l alcool pur în aerul expirat.

În baza celor constatate, conducătorul auto a fost condus la o unitate medicală în vederea recoltatii probelor biologice.

În cauză se efectuează cercetări sub aspectul săvârşirii infracţiunii de *conducerea unui vehicul sub influența alcoolului,* faptă prevăzută şi pedepsită de Codul penal.

\*\*\*

**CERCETAT PENTRU INFRACȚIUNI RUTIERE**

Polițiștii din cadrul poliției municipiul Gherla, Secția 7 Poliție Rurală efectuează cercetării față de un tânăr de 28 de ani, din comuna Fizeșu Gherlii pentru săvârșirea infracțiunilor de *furt în scop de folosință*, *punerea în circulație sau conducerea unui vehicul neînmatriculat*, *punerea în circulație sau conducerea pe drumurile publice a unui autovehicul cu număr fals de înmatriculare* *sau înregistrare*, *conducerea unui vehicul fără permis de conducere*.

În fapt, la data de 17 mai a.c., în jurul orei 22.00 polițiști au fost sesizați de către un bărbat de 53 de ani, din municipiul Cluj-Napoca despre faptul că o persoană necunoscută i-a lovit cu un autoturism porțile de acces în curtea imobilului pe care-l deține în comuna Fizeșu Gherlii și a plecat de la fața locului.

În urma verificărilor efectuate, polițiștii au identificat un tânăr de 28 de ani, din comuna Fizeșu Gherlii.

Cel în cauză, în jurul orei 21.00, ar fi luat fără acordul proprietarului, cu care locuiește în comuna Fizeșu Gherlii, un autoturism, pe care l-ar fi condus cu scopul de a ajunge la un magazin alimentar.

Datorită neadaptării vitezei la condițiile de drum, acesta ar fi pierdut controlul autoturismului și ar fi lovit poarta de acces a unui imobil. După impact, bărbatul și-ar fi continuat deplasarea. Ulterior acesta s-a întors la domiciliu, unde a fost depistat de polițiști.

În urma verificărilor, polițiștii au constatat că plăcuțele cu numărul de înmatriculare de pe autoturism sunt false, iar autoturismul în cauză, nu figurează ca fiind înmatriculat.

De asemenea, polițiștii au constatat faptul că tânărul nu deține permis de conducere.

\*\*\*

**ACȚIUNE DE AMPLOARE PENTRU CREȘTEREA GRADULUI DE DISCIPLINĂ ÎN TRAFIC ȘI REDUCEREA NUMĂRULUI DE ACCIDENTE RUTIERE**

***Pentru reducerea numărului de accidente rutiere și pentru creșterea climatului de siguranță rutieră pe drumurile publice, în perioada 15-17 mai, polițiștii clujeni au acționat pe principalele artere din întreg judeţul.***

***Viteza neadaptată la condițiile de drum și cea neregulamentară se regăsesc în mod constant între principalele cauze generatoare de accidente rutiere.***

Polițiștii rutieri și de ordine publică care au acționat în perioada menționată pentru limitarea victimizării pe fondul vitezei excesive au constatat peste 400 de abateri de la legislația rutieră. Totodată, au fost constatate 6 infracțiuni la regimul circulației pe drumurile publice.

În cadrul acţiunii, poliţiştii au aplicat 440 de sancţiuni contravenţionale pentru nerespectarea prevederilor O.U.G. 195/2002, din care 309 pentru nerespectarea regimului de viteză legal stabilit.

Ca urmare a activităților desfășurate, au fost reținute în vederea suspendării exercitării dreptului de a conduce autovehicule pe drumurile publice, 73 permise de conducere, din care 57 pentru depășirea vitezei legal stabilite cu mai mult de 50km/h.

De asemenea, polițiștii au efectuat peste 400 de testări cu aparatele etilotest, iar 6 dintre conducătorii auto testați au rămas fără permise de conducere, acestora fiindu-le suspendat dreptul de a conduce autovehicule.